text: РЕГЛАМЕНТ ЗА ИЗПЪЛНЕНИЕ (ЕС) № 65/2013 НА КОМИСИЯТА
  от 24 януари 2013 година
  за изменение на приложение III към Регламент (ЕО) № 826/2008 за определяне на общи правила за предоставянето на помощ за частно складиране на някои земеделски продукти
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 43, буква й) във връзка с член 4 от него,
  като имат предвид, че:
  (1)
  В част А от приложение III към Регламент (ЕО) № 826/2008 на Комисията (2) се посочват данните относно маслиновото масло и трапезните маслини, които държавите членки трябва да изпращат на Комисията за различните пазарни години, както и сроковете за предоставянето на тези данни. В нея се определят и общите правила за изпращане на информация на Комисията от страна на компетентните органи на държавите членки.
  (2)
  За осигуряване на засилен мониторинг на състоянието на пазара и предвид придобития опит в областта някои от задълженията за уведомяване на държавите членки, предвидени в част А от приложение III към Регламент (ЕО) № 826/2008 следва да бъдат опростени, уточнени, добавени или премахнати.
  (3)
  За тази цел е необходимо да се добави задължение по отношение на уведомяването за общото използване на маслиновото масло и за складовите запаси в края на пазарната година, и да се премахне задължението относно данните за трапезните маслини.
  (4)
  Приложение III към Регламент (ЕО) № 826/2008 следва да бъде съответно изменено.
  (5)
  Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
  ПРИЕ НАСТОЯЩИЯ РЕГЛАМЕНТ:
  Член 1
  В приложение III към Регламент (ЕО) № 826/2008 част А се изменя, както следва:
  1)
  Буква б) се заменя със следния текст:
  „б)
  Преди 15 септември държавите членки изпращат на Комисията данни за общото произведено количество и общото вътрешно потребление на маслиново масло за предходната пазарна година, както и за стоковите запаси в края на пазарната година.
  Преди 15 октомври и преди 15 април те изпращат на Комисията прогноза за общото произведено количество от маслиново масло за текущата пазарна година, както и оценка за вътрешното потребление и за стоковите запаси в края на пазарната година.“
  2)
  буква в) се заменя със следното:
  „в)
  От месец септември до месец май на всяка пазарна година държавите членки изпращат на Комисията, не по-късно от петнадесетия ден на всеки месец, ежемесечни оценки за количествата маслиново масло, произведени от началото на въпросната пазарна година, до и включително предходния месец.“
  Член 2
  Настоящият регламент влиза в сила на третия ден след публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 24 януари 2013 година.